b'\n_START_ARTICLE_\nDukora\n_START_SECTION_\nAjalugu\n_START_PARAGRAPH_\nAlgul K\xc4\x99sgailadele ja hiljem Sapiehadele kuulunud asula jagunes XVI sajandil Zaviszade ja Szemiotite vahel. Dukora kuulus toona Minski vojevoodkonda ja Minski maakonda. XVII sajandi alguses p\xc3\xa4risid Szemiotidele kuulunud osa asulast Ogi\xc5\x84skid. Teine pool Dukorast kuulus j\xc3\xa4tkuvalt Zaviszadele. Aastal 1660 suri Marcjan Micha\xc5\x82 Ogi\xc5\x84ski ja tema osa valdusest l\xc3\xa4ks \xc3\xbcle Krzysztof Stanis\xc5\x82aw Zawiszale. Peale seda oli terve Dukora \xc3\xbche omaniku k\xc3\xa4es._NEWLINE_Aastal 1793 l\xc3\xa4ks alev teisel Poola jagamisel Vene impeeriumi koosseisu. Dukora hakkas kuuluma Minski kubermangu. Aastal 1791 l\xc3\xa4ks alev Osztorpide valdusesse ja sellest sai iseseisva m\xc3\xb5isa s\xc3\xbcda. Aastast 1800 on teada, et alevis asusid \xc3\xb5igeusu ja katoliku kirik, seal asus ka juutide kool. Seal peeti neli korda aastas laata, XIX sajandi esimesel poolel valmis m\xc3\xb5isa uus h\xc3\xa4\xc3\xa4rber, m\xc3\xb5isnik asutas alevisse tsirkuse ja raamatukogu._NEWLINE_Aastal 1864 konfiskeeriti katoliku kirik ja anti see Moskva patriarhaadi k\xc3\xa4sutusse. Aastal 1874 l\xc3\xa4ks Dukora hollandlase Hartingi valdusesse. Aastast 1876 on teada, et Dukoras olid veski ja kolm k\xc3\xb5rtsi._NEWLINE_Aastal 1919 l\xc3\xa4ks alev Valgevene NSV koosseisu, kus sellest sai 1924. aastal  k\xc3\xbcla. Teise maailmas\xc3\xb5ja ajal r\xc3\xbcndasid Dukorat n\xc3\xb5ukogude partisanid, kes p\xc3\xb5letasid maha s\xc3\xb5jalist t\xc3\xa4htsust mitteomava Dukora m\xc3\xb5isa peahoone.'